ԵՐԵՎԱՆ, 12 ՍԵՊՏԵՄԲԵՐԻ, ԱՐՄԵՆՊՐԵՍ։ Երևանի ավագանու ընտրություններին մասնակից «Լույս» դաշինքի նախընտրական շտաբի ղեկավար Դավիթ Խաժակյանը Երևանի Աջափնյակ վարչական շրջանի վթարային շենքերի լուծման միակ ճանապարհը համարում է վերաբնակեցման հիմնադրամի ստեղծումը։ «Աջափնյակ վարչական շրջանում առկա են երրորդ կարգի վթարային շենքեր, որոնք թվով 64 են։ «Լույս» դաշինքն առաջարկում է այս խնդիրը լուծելու ծրագիր, որը ենթադրում է երեք տեսակի ֆինանսական մուտքեր` համայնքային, պետական և մասնավոր»,- «Արմենպրես»-ի փոխանցմամբ` Երևանի ավագանու ընտրությունների քարոզարշավի ժամանակ հայտարարեց Դավիթ Խաժակյանը։ Նրա հավաստմամբ` «Լույս»-ի նպատակն է կառուցել բազմաբնակարան շենքերի թաղամաս, որտեղ կբնակվեն այդ շենքերի բնակիչները։